LIETUVOS RESPUBLIKOS APLINKOS MINISTRO

ĮSAKYMAS

DĖL LIETUVOS RESPUBLIKOS APLINKOS MINISTRO 2002 M. BALANDŽIO 16 D. ĮSAKYMO NR. 184 „DĖL STATYBOS TECHNINIŲ REGLAMENTŲ STR 1.01.06:2002 „YPATINGI STATINIAI“ IR STR 1.01.07:2002 „NESUDĖTINGI (TARP JŲ LAIKINI) STATINIAI“ PATVIRTINIMO“ PAKEITIMO

2009 m. kovo 9 d. Nr. D1-88

Vilnius

Pakeičiu statybos techninį reglamentą STR 1.01.07:2002 „Nesudėtingi (tarp jų laikini) statiniai“ (toliau – Reglamentas), patvirtintą Lietuvos Respublikos aplinkos ministro 2002 m. balandžio 16 d. įsakymu Nr. 184 „Dėl statybos techninių reglamentų STR 1.01.06:2002 „Ypatingi statiniai“ ir STR 1.01.07:2002 „Nesudėtingi (tarp jų laikini) statiniai“ patvirtinimo“ (Žin., 2002, Nr. 43-1639):

1. Papildau Reglamentą 4.31 punktu:

„4.31. Lietuvos Respublikos sodininkų bendrijų įstatymas (Žin., 2004, Nr. 4-40).“

2. Išdėstau Reglamento 6.2 punktą taip:

„6.2. Nesudėtingas statinys – paprastų konstrukcijų pastatas, kurio visų aukštų, rūsio (pusrūsio), antstatų, pastogės patalpų ir naudojimo paskirtimi susietų priestatų plotų, apskaičiuotų tarp išorinių sienų išorinių paviršių, suma yra ne didesnė kaip 80 kvadratinių metrų; paprastų konstrukcijų inžinerinis statinys [4.1].“

3. Išdėstau Reglamento 1 priedo 1 lentelę taip:

„NESUDĖTINGŲ STATINIŲ SĄRAŠAS

PASTATAI

1 lentelė

Eil. Nr.	Pastatai	Didžiausias aukštis, m	Didžiausias plotas*, m2

I grupė	II grupė	I grupė	II grupė
1.	Pagalbinio ūkio paskirties pastatai – be gyvenamųjų patalpų	5	8,5	50	80
2.	Priestatai prie bet kurio pastato – be gyvenamųjų patalpų****	5	7,5	50	80
3.	Šiltnamis	3	5	50	80
4.	Įvairių kitų, ne pagalbinio ūkio paskirčių pastatai***	5	8,5	50	80
5.	Sodo namas	5	8,5	50	80

4. Papildau **** pastaba po 1 priedo:

„**** visų priestatų plotų suma prie vieno gyvenamojo ar negyvenamojo pastato“.

5. Išdėstau 1 priedo Bendrų pastabų 1 ir 2 lentelėms 1 punktą taip:

„1. I grupės nesudėtingiems statiniams, statomiems žemės sklype, nepriklausančiame statytojui nuosavybės teise, taip pat I grupės nesudėtingiems pastatams, statomiems ar rekonstruojamiems (kai didinamas jų užstatymo plotas ar gabaritai) mieste, taikomi II grupės nesudėtingiems statiniams keliami reikalavimai. I ir II grupės nesudėtingiems statiniams, statomiems nepriklausančiame statytojui nuosavybės teise žemės sklype, reikalingas žemės sklypo savininko (valdytojo, naudotojo) raštiškas sutikimas.“

6. Išdėstau 1 priedo Bendrų pastabų 1 ir 2 lentelėms 3 punktą taip:

„3. 1 ir 2 lentelėse nurodyti nesudėtingi statiniai (išskyrus statinius vandens telkinio akvatorijoje) gali būti statomi tik tuose žemės sklypuose, kurių žemės naudojimo paskirtis, naudojimo būdas ir pobūdis tai leidžia ir kuriuos statytojas valdo nuosavybės teise ar kitu teisėtu pagrindu.“

APLINKOS MINISTRAS	GEDIMINAS KAZLAUSKAS